《题范卿侄林觅句图》
清代·夏子鎏

有客披图向余道，谓汝家驹年正早。曲江春色长安花，尽可研思竞新藻。

朅来相如赋上林，子安春思胸盈稿。灵均幽怨亦牢骚，行吟泽畔多香草。

即便逍遥物外人，舞雩归咏春风春。大抵文章大块假，阳和烟景尤为新。

所由少长兰亭集，觞咏至今怀芳辰。而汝家驹殊不尔，不羡尘红与陌紫。

沈吟独步一林秋，行不行兮止不止。思清境清兼句清，清新自贵洛阳纸。

无奈风光太瘦生，荻花枫叶愁何似。古人写物见天真，律以方志应毋此。

我道阿咸意不差，客请静听其无哗。凉风一夜起天末，疾捲群卉收残葩。

惟有长林绚秋色，漫山红叶山容奢。晓霜薄晕彩生旭，夕照浓烘艳夺花。

火齐百重赭木杪，珊瑚千尺纷杈枒。有时萧疏发微响，打头片片飞丹霞。

因思此境成佳节，触景歌思足怡悦。昨岁宝鸿去复来，秋光未许终年别。

不见诗人崔信明，吴江枫落境幽绝。况复襄阳下笔神，梧桐疏雨声声彻。

生春词去更生秋，岁华忍使徒飘瞥。阿咸散步代骑驴，桥头独立霜如雪。

客闻此言心砉然，曰汝题辞得言诠。解嘲说难扬雄思，赠汝小阮风翩翩。

途穷阮籍郁长啸，本思假笔舒胸填。而今得此以属草，亦复为汝辞便便。

草罢披图一重览，几枝绿竹争清妍。竹林佳话传千古，努力与汝追前贤。

作者简介：字上珍，号庚孙，历任宁普丰润等县县令，幼年家贫，发愤苦读，文名邑中，弱冠即授经养母，有孝子称。清嘉庆三年生。